Document ID: 32014R0532

REGOLAMENT TA' DELEGA TAL-KUMMISSJONI (UE) Nru 532/2014
tat-13 ta' Marzu 2014
li jissupplimenta r-Regolament (UE) Nru 223/2014 tal-Parlament Ewropew u tal-Kunsill dwar il-Fond għal Għajnuna Ewropea għall-Persuni l-Aktar fil-Bżonn
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (UE) Nru 223/2014 tal-Parlament Ewropew u tal-Kunsill tal-11 ta' Marzu 2014 dwar il-Fond għal Għajnuna Ewropea għall-Persuni l-Aktar fil-Bżonn (1), u b'mod partikolari l-Artikoli 32(8), 32 (9), 34(7), 34(8), 55(4) tiegħu,
Billi:
(1)
Ir-Regolament (UE) Nru 223/2014 jippermetti lill-Kummissjoni li tadotta atti delegati li jissupplimentaw l-elementi tagħha li mhumiex essenzjali fir-rigward tal-Fond għal Għajnuna Ewropea għall-Persuni l-Aktar fil-Bżonn (FEAD)
(2)
Ir-Regolament (UE) Nru 223/2014 jeħtieġ lill-awtorità maniġerjali li tistabbilixxi sistema biex tirreġistra u taħżen, f'forma kompjuterizzata, id-dejta dwar kull operazzjoni meħtieġa għas-sorveljanza, l-evalwazzjoni, il-ġestjoni finanzjarja, il-verifikazzjoni u l-verifika, inkluż id-dejta dwar il-parteċipanti individwali, fir-rigward tal-programmi operattivi dwar l-inklużjoni soċjali tal-persuni l-aktar fil-bżonn (OP II). Huwa għalhekk meħtieġ li tiġi stabbilita lista tad-dejta sabiex tiġi rreġistrata u maħżuna f'dik is-sistema.
(3)
Ċerta dejta hija relevanti għal tipi partikolari ta' operazzjonijiet jew għal wieħed biss mit-tipi ta' programmi operattivi; l-applikabbiltà tar-rekwiżiti tad-dejta għandha għalhekk tiġi speċifikata. Ir-Regolament (UE) Nru 223/2014 jistabbilixxi rekwiżiti speċifiċi għar-reġistrazzjoni u l-ħażna tad-dejta dwar il-parteċipanti individwali fl-operazzjonijiet appoġġjati mill-OP II, li jeħtieġ li jittieħdu in kunsiderazzjoni.
(4)
Il-lista tad-dejta għandha tieħu in kunsiderazzjoni l-obbligi ta' rapportar stabbiliti skont ir-Regolament (UE) Nru 223/2014 sabiex jiġi żgurat li d-dejta neċessarja għal ġestjoni finanzjarja u s-sorveljanza, inkluż id-dejta meħtieġa għal preparazzjoni tal-applikazzjonijiet ta' ħlas, tal-kontijiet u tar-rapporti ta' implimentazzjoni jeżistu għal kull operazzjoni f'forma li tista' faċilment tiġi aggregata u rrikonċiljata. Il-lista għandha tieħu in kunsiderazzjoni li ċerta dejta bażika dwar l-operazzjonijiet f'forma kompjuterizzata hija meħtieġa għal ġestjoni finanzjarja effettiva tal-operazzjonijiet u biex jitwettaq l-obbligu li tiġi ppubblikata l-informazzjoni bażika dwar l-operazzjonijiet. Ċerta dejta oħra hija meħtieġa għall-ippjanar u t-twettiq tal-verifikazzjonijiet u x-xogħol ta' verifika b'mod effettiv.
(5)
Il-lista tad-dejta li trid tiġi rreġistrata u maħżuna m'għandhiex tippreġudika l-karatteristiċi tekniċi jew l-istruttura tas-sistemi kompjuterizzati stabbiliti mill-awtoritajiet maniġerjali jew tiddetermina minn qabel il-format tad-dejta rreġistrata u maħżuna, sakemm dawn ma jkunux speċifikament imniżżla f'dan ir-Regolament. Lanqas ma għandha tippreġudika l-mezzi li bihom id-dejta tiġi mdaħħla jew iġġenerata fis-sistema; f'xi wħud mill-każijiet, id-dejta inkluża fil-lista tista' teħtieġ id-dħul ta' valuri multipli. Madankollu, huwa meħtieġ li jiġu stabbiliti diversi regoli dwar in-natura ta' din id-dejta, biex jiġi żgurat li l-awtorità maniġerjali tista' tissodisfa r-responsabbiltajiet tagħha għas-sorveljanza, l-evalwazzjoni, il-ġestjoni finanzjarja, il-verifikazzjoni u l-verifika, inkluż fejn din teħtieġ l-ipproċessar tad-dejta dwar il-parteċipanti individwali.
(6)
Sabiex jiġi żgurat li n-nefqa skont il-programmi operattivi tista' tiġi ċċekkjata u vverifikata, huwa meħtieġ li jiġu stabbiliti l-kriterji li r-rekord għall-verifika għandu jikkonforma magħhom biex jiġi kkunsidrat xieraq.
(7)
Huwa meħtieġ li jiġi pprovdut, fir-rigward tax-xogħol ta' verifika skont ir-Regolament (UE) Nru 223/2014, li l-Kummissjoni u l-Istati Membri għandhom jipprevjenu kull aċċess jew żvelar mhux awtorizzat tad-dejta personali, u li jispeċifikaw l-iskopijiet li għalihom il-Kummissjoni u l-Istati Membri jistgħu jipproċessaw din id-dejta.
(8)
L-awtorità tal-verifika hija responsabbli għall-awditi tal-operazzjonijiet. Sabiex jiġi żgurat li l-iskop u l-effettività ta' dawn l-awditi jkunu adegwati u li jiġu mwettqa skont l-istess standards fl-Istati Membri kollha, huwa meħtieġ li jiġu stabbiliti l-kundizzjonijiet li dawn għandhom jilħqu.
(9)
Huwa meħtieġ li tiġi stabbilita fid-dettall il-bażi tat-teħid ta' kampjuni għall-operazzjonijiet li jridu jiġu vverifikati, li l-awtorità tal-verifika għandha tosserva fl-istabbiliment jew fl-approvazzjoni tal-metodu tat-teħid ta' kampjuni, inkluż id-determinazzjoni tal-unità tat-teħid tal-kampjuni, diversi kriterji tekniċi li jiġu użati għall-kampjun u fejn meħtieġ, il-fatturi li jridu jittieħdu in kunsiderazzjoni fit-teħid ta' kampjuni addizzjonali.
(10)
L-awtorità tal-verifika għandha tfassal opinjoni dwar il-verifika li tkopri l-kontijiet imsemmija fir-Regolament (UE) Nru 223/2014. Sabiex jiġi żgurat li l-ambitu u l-kontenut tal-awditi dwar il-kontijiet huma adegwati u li huma mwettqa skont l-istess standards fl-Istati Membri kollha, huwa meħtieġ li jiġu stabbiliti l-kundizzjonijiet li dawn iridu jimxu magħhom.
(11)
Sabiex tiġi żgurata ċ-ċertezza legali u t-trattament ugwali tal-Istati Membri kollha fit-teħid tal-korrezzjonijiet finanzjarji, konsistenti mal-prinċipju tal-proporzjonalità, huwa meħtieġ li jiġu stabbiliti l-kriterji għad-determinazzjoni tan-nuqqasijiet serji fil-funzjonament effettiv tas-sistemi ta' ġestjoni u ta' kontroll, li jiġu ddefiniti t-tipi ewlenin ta' dawn in-nuqqasijiet u li jiġu stabbiliti l-kriterji għall-istabbiliment tal-livell ta' korrezzjoni finanzjarja li tiġi applikata u l-kriterji għall-applikazzjoni ta' korrezzjonijiet finanzjarji ta' rati fissi jew estrapolati.
(12)
Sabiex tiġi permessal-applikazzjoni immedjata tal-miżuri previsti f'dan ir-Regolament, dan ir-Regolament għandu jidħol fis-seħħ fil-jum ta' wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea,
ADOTTAT DAN IR-REGOLAMENT:
KAPITOLU I
DISPOŻIZZJONIJIET ĠENERALI
Artikolu 1
Suġġett
Dan ir-Regolament jistabbilixxi d-dispożizzjonijiet li ġejjin li jissupplimentaw ir-Regolament (UE) Nru 223/2014:
(a)
ir-regoli li jispeċifikaw l-informazzjoni fir-rigward tad-dejta li trid tiġi rreġistrata u maħżuna f'forma kompjuterizzata fi ħdan is-sistema ta' sorveljanza stabbilita mill-awtorità maniġerjali;
(b)
ir-rekwiżiti minimi dettaljati għar-rekord għall-verifika fir-rigward tar-rekords kontabilistiċi li jridu jinżammu u d-dokumenti ta' sostenn li jridu jsiru fil-livell tal-awtorità taċ-ċertifikazzjoni, l-awtorità maniġerjali, il-korpi intermedji u l-benefiċjarji;
(c)
l-iskop u l-kontenut tal-awditi tal-operazzjonijiet u l-awditi tal-kontijiet u l-metodoloġija għall-għażla tal-kampjun tal-operazzjonijiet;
(d)
ir-regoli dettaljati dwar l-użu tad-dejta miġbura matul l-awditi mwettqa mill-uffiċjali tal-Kummissjoni jew mir-rappreżentanti awtorizzati tal-Kummissjoni;
(e)
ir-regoli dettaljati dwar il-kriterji għad-determinazzjoni ta' nuqqasijiet serji fil-funzjonament effettiv tas-sistemi tal-ġestjoni u l-kontroll, inkluż it-tipi ewlenin ta' dawn in-nuqqasijiet, il-kriterji għall-istabbiliment tal-livell ta' korrezzjoni finanzjarja li tiġi applikata u l-kriterji għall-applikazzjoni ta' korrezzjonijiet finanzjarji ta' rati fissi jew estrapolati.
KAPITOLU II
DISPOŻIZZJONIJIET SPEĊIFIĊI GĦAS-SISTEMI TAL-ĠESTJONI U L-KONTROLL
Artikolu 2
Id-dejta li trid tiġi rreġistrata u maħżuna f'forma kompjuterizzata
(Artikolu 32(8) tar-Regolament (UE) Nru 223/2014)
1. L-informazzjoni dwar id-dejta li trid tiġi rreġistrata u maħżuna f'forma kompjuterizzata għal kull operazzjoni fis-sistema ta' sorveljanza imfassla skont l-Artikolu 32(2)(d) tar-Regolament (UE) Nru 223/2014 hija stabbilita fl-Anness I ta' dan ir-Regolament.
2. Id-dejta tiġi rreġistrata u maħżuna għal kull operazzjoni inkluż, fil-każ tal-operazzjonijiet appoġġjati mill-OP II, id-dejta dwar il-parteċipanti individwali, maqsuma skont is-sess fejn disponibbli, sabiex fejn dan huwa meħtieġ tippermetti li tiġi aggregata għall-finijiet tas-sorveljanza, l-evalwazzjoni, il-ġestjoni finanzjarja, il-verifikazzjoni u l-verifika. Hija tippermetti wkoll l-aggregazzjoni ta' din id-dejta b'mod kumulattiv għall-perjodu sħiħ ta' pprogrammar.
Artikolu 3
Ir-rekwiżiti minimi fid-dettall għar-rekord għall-verifika
(Artikolu 32(9) tar-Regolament (UE) Nru 223/2014)
1. Ir-rekwiżiti minimi ddettaljati għar-rekord għall-verifika fir-rigward tar-rekords tal-kontabbiltà li għandhom jinżammu u d-dokumenti ta' sostenn li għandhom jinżammu, għandhom ikunu dawn li ġejjin:
(a)
ir-rekord għall-verifika għandu jippermetti li tiġi vverifikata l-applikazzjoni tal-kriterji tal-għażla stabbiliti fil-programm operatorju għall-ikel u/jew l-assistenza materjali bażiku (OP I), jew mill-kumitat ta' monitoraġġ għall-OP II;
(b)
fir-rigward tal-għotjiet taħt l-Artikolu 25(1)(a) tar-Regolament (UE) Nru 223/2014, ir-rekord għall-verifika għandu jippermetti li l-ammonti aggregati ċċertifikati lill-Kummissjoni jiġu rikonċiljati mar-rekords kontabilistiċi ddettaljati u d-dokumenti ta' appoġġ miżmuma mill-awtorità taċ-ċertifikazzjoni, l-awtorità maniġerjali, il-korpi intermedjarji u l-benefiċjarji fir-rigward tal-operazzjonijiet kofinanzjati taħt il-programm operazzjonali;
(c)
fir-rigward tal-għotjiet taħt l-Artikoli 25(1)(b) u (c), ir-rekord għall-verifika għandu jippermetti li l-ammonti aggregati ċċertifikati lill-Kummissjoni jiġu rikonċiljati mad-dejta ddettaljata relatata mal-produzzjoni jew ir-riżultati u d-dokumenti ta' sostenn miżmuma mill-awtorità taċ-ċertifikazzjoni, l-awtorità maniġerjali, il-korpi intermedjarji u l-benefiċjarji, inkluż fejn ikun applikabbli dokumenti dwar il-metodu biex jiġu stabbiliti tabelli standard ta' kostijiet unitarji u s-somom f'daqqa, fir-rigward tal-operazzjonijiet kofinanzjati taħt il-programm operazzjonali;
(d)
fir-rigward tal-ispejjeż determinati skont l-Artikoli 25(1)(d) tar-Regolament (UE) Nru 223/2014, ir-rekord għall-verifika għandu juri u jiġġustifika l-metodu ta' kalkolu, fejn ikun applikabbli, u l-bażi fuq liema ġew deċiżi r-rati fissi, u l-ispejjeż diretti eliġibbli jew l-ispiża ddikjarata taħt kategoriji oħra magħżula għal liema tapplika r-rata fissa;
(e)
fir-rigward tal-ispejjeż determinati skont l-Artikolu 26(2)(b),(c), (e) u 26(3) it-tieni parti), tar-Regolament (UE) Nru 223/2014, ir-rekord għall-verifika għandu jippermetti li jiġu sostanzjati l-ispejjeż diretti eliġibbli jew l-ispiża ddikjarata taħt kategoriji oħra ta' spejjeż li tapplika għalihom ir-rata fissa;
(f)
ir-rekord għall-verifika għandu jippermetti li tiġi vverifikata l-kontribuzzjoni pubblika lill-benefiċjarju;
(g)
għal kull operazzjoni, kif ikun xieraq, ir-rekord għall-verifika għandu jinkludi l-ispeċifikazzjonijiet tekniċi u l-pjan ta' finanzjament, id-dokumenti li jikkonċernaw l-approvazzjoni tal-għotja, id-dokumenti relatati mal-proċeduri ta' akkwist pubbliku, ir-rapporti mill-benefiċjarju u r-rapporti dwar l-awditi u l-awditjar imwettaq;
(h)
ir-rekord għall-verifika għandu jinkludi informazzjoni dwar il-verifiki u l-awditi tal-ġestjoni mwettaq fuq l-operazzjoni;
(i)
ir-rekord għall-verifika għandu jippermetti li tiġi rikonċiljata dejta fir-rigward tal-indikaturi tal-produzzjoni għall-operazzjoni mad-dejta u r-riżultat irrapportat u, fejn ikun xieraq, il-miri għall-programm;
Għall-ispejjeż imsemmija fil-punti (c) u (d), ir-rekord għall-verifika għandu jippermetti li jiġi vverifikat il-metodu ta' kalkolu użat mill-awtorità maniġerjali għall-konformità mal-Artikolu 25(3) tar-Regolament (UE) Nru 223/2014.
2. L-awtorità maniġerjali għandha tiżgura li huwa disponibbli rekord tal-identità u l-post tal-korpi li għandhom dokumenti ta' sostenn meħtieġa biex jiġi vverifikat rekord għall-verifika xieraq li jissodisfa r-rekwiżiti minimi kollha stabbiliti fil-paragrafu 1.
Artikolu 4
Użu ta' dejta miġbura matul l-awditi mwettqa mill-uffiċjali tal-Kummissjoni jew rappreżentanti awtorizzati tal-Kummissjoni
(Artikolu 34(8) tar-Regolament (UE) Nru 223/2014)
1. Il-Kummissjoni għandha tieħu l-miżuri kollha meħtieġa biex tevita kwalunkwe żvelar mhux awtorizzat tad-dejta miġbura mill-Kummissjoni matul l-awditi tagħha jew l-aċċess għaliha.
2. Il-Kummissjoni għandha tuża d-dejta miġbura matul l-awditi tagħha għall-iskop uniku li tissodisfa r-responsabbiltajiet tagħha skont l-Artikolu 36 tar-Regolament (UE) Nru 223/2014. Il-Qorti tal-Awdituri u l-Uffiċċju Ewropew kontra l-Frodi għandu jkollhom aċċess għad-dejta miġbura.
3. Id-dejta miġbura ma għandhiex tintbagħat lil persuni oħrajn għajr dawk fl-Istati Membri jew f'istituzzjonijiet tal-Unjoni li dmirjiethom jitolbu li jkollhom aċċess għaliha skont ir-regoli applikabbli mingħajr il-qbil espliċitu tal-Istat Membru li jforni d-dejta.
Artikolu 5
Awditi tal-operazzjonijiet
(Artikolu 34(7) tar-Regolament (UE) Nru 223/2014)
1. Għandhom jitwettqu awditi tal-operazzjonijiet fir-rigward ta' kull sena tal-kontabbiltà fuq kampjun ta' operazzjonijiet magħżula b'metodu stabbilit jew approvat minn awtorità tal-awditjar skont l-Artikolu 6 ta' dan ir-Regolament.
2. L-awditi tal-operazzjonijiet għandhom jitwettqu abbażi tad-dokumenti ta' sostenn li jikkostitwixxu r-rekords għall-verifika u għandhom jivverifikaw il-legalità u r-regolarità tan-nefqa ddikjarata lill-Kummissjoni, inkluż l-aspetti li ġejjin:
(a)
li l-operazzjoni ntgħażlet skont il-kriterji tal-għażla għall-programm operazzjonali, li ma tlestietx fiżikament jew ma ġietx implimentata b'mod sħiħ qabel ma l-benefiċjarju ssottometta l-applikazzjoni għall-finanzjament taħt il-programm operazzjonali, ġiet implimentata skont id-deċiżjoni ta' approvazzjoni u ssodisfat kwalunkwe kundizzjoni applikabbli meta sar l-awditjar dwar il-funzjonalità, l-użu u l-objettivi tagħha li għandhom jinkisbu;
(b)
li n-nefqa ddikjarata lill-Kummissjoni tikkorrispondi għar-rekords kontabilistiċi u li d-dokumentazzjoni ta' sostenn meħtieġa turi rekord għall-verifika xieraq kif stabbilit fl-Artikolu 3 ta' dan ir-Regolament;
(c)
li għan-nefqa ddikjarata lill-Kummissjoni stabbilita skont l-Artikolu 25(1)(b) u (c), ikunu twasslu l-produzzjoni u r-riżultati li jsostnu l-pagamenti lill-benefiċjarju, id-dejta tal-parteċipanti, fejn ikun applikabbli, jew rekords oħra relatati mal-produzzjoni u r-riżultati huma konsistenti mal-informazzjoni sottomessa lill-Kummissjoni u li d-dokumentazzjoni ta' sostenn meħtieġa turi rekord għall-verifika xieraq kif stabbilit fl-Artikolu 3 ta' dan ir-Regolament.
L-awditi għandhom jivverifikaw ukoll li l-kontribuzzjoni pubblika tkun tħallset lill-benefiċjarju skont l-Artikolu 42(2) tar-Regolament (UE) Nru 223/2014.
3. L-awditi tal-operazzjonjiet għandhom, fejn ikun applikabbli, jinkludu verifiki fuq il-post tal-implimentazzjoni fiżika tal-operazzjoni.
4. L-awditi tal-operazzjonijiet għandhom jivverifikaw il-preċizjoni u l-kompletezza tan-nefqa korrispondenti rreġistrata mill-awtorità taċ-ċertifikazzjoni fis-sistema kontabilistika tagħha u r-rikonċiljazzjoni tar-rekords għall-verifika fil-livelli kollha.
5. Fejn il-problemi misjuba jidhru li fin-natura tagħhom huma sistemiċi u għalhekk jinvolvu riskju għal operazzjonijiet oħrajn taħt il-programm operazzjonali, l-awtorità tal-awditjar għandha tiżgura eżaminazzjoni ulterjuri, inkluż, fejn ikun meħtieġ, awditi addizzjonali biex tiġi stabbilita l-iskala ta' tali problemi, u għandha tirrakkomanda l-azzjonijiet korrettivi meħtieġa.
6. Mal-ammont ta' nefqa vverifikat, għandha tingħadd biss in-nefqa li taqa' taħt il-kamp ta' applikazzjoni ta' awditjar li jitwettaq skont il-paragrafu 1, għall-finijiet ta' rapportar lill-Kummissjoni dwar il-kopertura annwali. Għal dawk il-finijiet, għandu jintuża l-mudell għar-rapport ta' kontroll stabbilit abbażi tal-Artikolu 34(6) tar-Regolament (UE) Nru 223/2014.
Artikolu 6
Metodoloġija għall-għażla tal-kampjun tal-operazzjonijiet
(Artikolu 34(7) tar-Regolament (UE) Nru 223/2014)
1. L-awtorità tal-awditjar għandha tistabbilixxi l-metodu għall-għażla tal-kampjun (“il-metodu ta' kampjunar”) skont ir-rekwiżiti stabbiliti f'dan l-Artikolu, filwaqt li jitqiesu l-istandards aċċettati fuq livell internazzjonali, INTOSAI, IFAC jew IIA.
2. Minbarra l-ispjegazzjonijiet mogħtija fl-istrateġija tal-awditjar, l-awtorità tal-awditjar għandha żżomm rekord tad-dokumentazzjoni u l-opinjoni professjonali użata biex jiġu stabbiliti l-metodi ta' kampjunar, li jkopru l-ippjanar, l-għażla, l-ittestjar u l-istadji tal-evalwazzjoni, sabiex jintwera li l-metodu stabbilit huwa xieraq.
3. Kampjun għandu jkun rappreżentattiv tal-popolazzjoni minn fejn jintgħażel u jippermetti lill-awtorità tal-awditjar tasal għal opinjoni tal-awditjar valida skont l-Artikolu 34(5)(a) tar-Regolament (UE) Nru 223/2014. Dik il-popolazzjoni għandha tinkludi n-nefqa ta' programm operazzjonali li huwa inkluż fl-applikazzjonijiet għall-ħlas sottomessi lill-Kummissjoni skont l-Artikolu 41 tar-Regolament (UE) Nru 223/2014 għal sena tal-kontabbiltà partikolari. Il-kampjun jista' jintgħażel matul jew wara s-sena tal-kontabbiltà.
4. Għall-fini tal-applikazzjoni tal-Artikolu 34(1) tar-Regolament (UE) Nru 223/2014, metodu ta' kampjunar huwa statistiku meta jiżgura:
(i)
għażla b'mod każwali tal-oġġetti fil-kampjun;
(ii)
l-użu tat-teorija ta' probabbiltà biex jiġu evalwati r-riżultati tal-kampjun, inkluż il-kejl u l-kontroll tar-riskju tal-kampjunar u tal-preċiżjoni ppjanata u milħuqa.
5. Il-metodu tal-kampjunar għandu jiżgura għażla b'mod każwali ta' kull unità fil-popolazzjoni billi juża numri każwali ġġenerati għal kull unità sabiex jintgħażlu l-unitajiet li jikkostitwixxu l-kampjun jew permezz ta' għażla sistematika billi juża punt ta' bidu każwali u billi japplika regola sistematika biex jintgħażlu l-oġġetti addizzjonali.
6. L-unità għandha tiġi stabbilita mill-awtorità tal-awditjar, abbażi ta' opinjoni professjonali. L-unità tista' tkun operazzjoni, proġett f'operazzjoni jew talba għall-ħlas minn benefiċjarju. Fir-rapport ta' kontroll għandha tiġi inkluża informazzjoni dwar it-tip ta' unità ddeterminata u dwar l-opinjoni professjonali użata għal dak il-għan.
7. Fejn in-nefqa totali relatata mal-unità għas-sena tal-kontabbiltà hija ammont negattiv, din għandha tiġi eskluża mill-popolazzjoni msemmija fil-paragrafu 3 ta' hawn fuq u għandha tiġi awditjata b'mod separat. L-awtorità tal-awditjar tista' tieħu wkoll kampjun ta' din il-popolazzjoni separata.
8. Fejn japplikaw kundizzjonijiet għall-kontroll proporzjonali pprovduti fl-Artikolu 58(1) tar-Regolament (UE) Nru 223/2014, l-awtorità tal-awditjar tista' teskludi l-oġġetti msemmija f'dak l-Artikolu mill-popolazzjoni li ser jittieħed kampjun minnha. Jekk l-operazzjoni kkonċernata tkun diġà ntgħażlet fil-kampjun, l-awtorità tal-awditjar għandha tissostitwixxiha permezz ta' għażla b'mod każwali xierqa.
9. In-nefqa kollha ddikjarata lill-Kummissjoni fil-kampjun għandha tkun soġġetta għall-awditjar.
Fejn l-unitajiet magħżula jinkludu numru kbir ta' talbiet għal ħlas jew fatturi sottostanti, l-awtorità tal-awditjar tista' tivverifikahom permezz ta' sottokampjunar, billi tagħżel it-talbiet għall-ħlas sottostanti jew il-fatturi billi tuża l-istess parametri ta' kampjunar użati biex jintgħażlu l-unitajiet tal-kampjun ewlieni.
F'dak il-każ, id-daqsijiet xierqa tal-kampjun għandhom jiġu kkalkolati f'kull unità sabiex jiġu vverifikati u, fi kwalunkwe każ, ma għandhomx ikunu inqas minn 30 talba għall-ħlas sottostanti jew fatturi għal kull unità.
10. L-awtorità tal-awditjar tista' tqassam fi grupp popolazzjoni, billi taqsam popolazzjoni f'sottopopolazzjonijiet, li kull waħda minnhom hija grupp ta' unitajiet li għandhom karatteristiċi simili, b'mod partikolari f'termini ta' riskju jew rata ta' żball mistennija jew fejn il-popolazzjoni tinkludi operazzjonijiet li jikkonsistu minn kontribuzzjonijiet finanzjarji minn programm operazzjonali għal oġġetti ta' valur għoli.
11. L-awtorità tal-awditjar għandha tevalwa l-affidabbiltà tas-sistema bħala għolja, medja jew baxxa, filwaqt li tqis ir-riżultati tal-awditi tas-sistema biex tiddetermina l-parametri tekniċi tal-kampjunar biex b'hekk il-livell ikkombinat ta' assigurazzjoni miksub mill-awditi tas-sistemi u l-awditi tal-operazzjonijiet ikun għoli. Għal sistema vvalutata bħala li għandha affidabbiltà għolja, il-livell ta' fiduċja użat għall-operazzjonijiet ta' kampjunar ma għandux ikun inqas minn 60 %. Għal sistema vvalutata bħala li għandha affidabbiltà baxxa, il-livell ta' fiduċja użat għall-operazzjonijiet ta' kampjunar ma għandux ikun inqas minn 90 %. Il-livell massimu ta' materjalità għandu jkun 2 % tan-nefqa msemmija fil-paragrafu 3.
12. Fejn jinstabu irregolaritajiet jew riskju ta' irregolaritajiet, l-awtorità tal-awditjar għandha tiddeċiedi abbażi ta' opinjoni professjonali jekk huwiex meħtieġ li jsir awditjar ta' kampjun kumplimentari tal-operazzjonijiet addizzjonali jew partijiet tal-operazzjonijiet li ma ġewx ivverifikati fil-kampjun każwali sabiex jingħata kas tal-fatturi ta' riskju speċifiċi identifikati.
13. L-awtorità tal-awditjar tanalizza r-riżultati tal-awditi tal-kampjun kumplimentari separatament, toħroġ b'konklużjonijiet imsejsa fuq dawk ir-riżultati u tikkomunikahom lill-Kummissjoni fir-rapport annwali tal-kontroll. L-irregolaritajiet li joħorġu fil-kampjun kumplimentari ma jiġux inklużi fil-kalkolu tal-iżball każwali proġettat tal-kampun każwali.
14. Abbażi tar-riżultati tal-awditi tal-operazzjonijiet għall-finijiet tal-opinjoni tal-awditjar u r-rapport ta' kontroll imsemmi fl-Artikolu 34(5)(a) u (b) tar-Regolament (UE) Nru 223/2014, l-awtorità tal-awditjar għandha tikkalkula rata ta' żball totali, li għandha tkun it-total tal-iżbalji każwali proġettati u, jekk ikun applikabbli, l-iżbalji sistemiċi u l-iżbalji anomali li ma jkunux ġew korretti, diviż bil-popolazzjoni.
Artikolu 7
Awditi tal-kontijiet
(Artikolu 34(7) tar-Regolament (UE) Nru 223/2014)
1. L-awditi tal-kontijiet imsemmi fl-Artikolu 49(1) tar-Regolament (UE) Nru 223/2014 għandu jitwettaq mill-awtorità tal-awditjar fir-rigward ta' kull sena tal-kontabbiltà.
2. L-awditjar tal-kontjiet għandu jipprovdi assigurazzjoni raġonevoli dwar il-kompletezza, l-eżattezza u l-veraċità tal-ammonti ddikjarati fil-kontijiet.
3. Għall-finijiet tal-paragrafi 1 u 2, l-awtorità tal-awditjar għandha tqis, b'mod partikolari, ir-riżultati tal-awditi tas-sistema mwettaq fuq l-awtorità taċ-ċertifikazzjoni u l-awditi fuq l-operazzjonijiet.
4. L-awditjar tas-sistema għandu jinkludi verifika tal-affidabbiltà tas-sistema kontabilistika tal-awtorità taċ-ċertifikazzjoni u, fuq bażi ta' kampjun, tal-eżattezza tan-nefqa tal-ammonti rtirati u l-ammonti rkuprati rreġistrati fis-sistema kontabilistika tal-awtorità taċ-ċertifikazzjoni.
5. Għall-fini tal-opinjoni tal-awditjar, sabiex jiġi konkluż li l-kontijiet jagħtu stampa reali u ġusta, l-awtorità tal-awditjar għandha tivverifika li l-elementi kollha meħtieġa mill-Artikolu 49 tar-Regolament (UE) Nru 223/2014 huma inklużi b'mod korrett fil-kontijiet u jikkorrispondu għar-rekords kontabilistiċi ta' sostenn miżmuma mill-awtoritajiet jew mill-korpi kollha rilevanti u l-benefiċjarji matul ix-xogħol tal-awditjar imwettaq mill-awtortà tal-awditjar. L-awtorità tal-awditjar b'mod partikolari, abbażi tal-kontijiet li għandhom jiġu pprovduti mill-awtorità taċ-ċertifikazzjoni, għandha tivverifika li:
(a)
l-ammont totali ta' nefqa pubblika eliġibbli ddikjarata skont l-Artikolu 49(1)(a) tar-Regolament (UE) Nru 223/2014 jaqbel man-nefqa u l-kontribuzzjoni pubblika korrispondenti inkluża fl-applikazzjonijiet għal ħlas sottomessi lill-Kummissjoni għas-sena tal-kontabbiltà rilevanti u, jekk ikun hemm differenzi, li jkunu ngħataw spjegazzjonijiet xierqa fil-kontijiet għall-ammonti ta' rikonċiljazzjoni;
(b)
l-ammonti rtirati u rkuprati matul is-sena tal-kontabbiltà, l-ammonti li għandhom jiġu rkuprati fi tmiem is-sena tal-kontabbiltà u l-ammonti irrekuperabbli ppreżentati fil-kontijiet jikkorrispondu għall-ammonti mdaħħla fis-sistemi kontabilistiċi tal-awtorità taċ-ċertifikazzjoni u huma bbażati fuq deċiżjonijiet mill-awtorità maniġerjali responsabbli jew l-awtorità taċ-ċertifikazzjoni;
(c)
in-nefqa ġiet eskluża mill-kontijiet skont l-Artikolu 49(2) tar-Regolament (UE) Nru 223/2014, fejn ikun applikabbli, u li l-korrezzjonijiet meħtieġa kollha huma riflessi fil-kontijiet għas-sena tal-kontabbiltà kkonċernata;
Il-verifiki msemmija fil-punti (b) u (c) jistgħu jitwettqu fuq bażi ta' kampjun.
KAPITOLU III
DISPOŻIZZJONIJIET SPEĊIFIĊI GĦALL-ĠESTJONI FINANZJARJA U L-KORREZZJONIJIET FINANZJARJI
Artikolu 8
Kriterji biex jiġu stabbiliti nuqqasijiet serji fil-funzjonament effettiv tas-sistemi ta' ġestjoni u kontroll
(Artikolu 55(4) tar-Regolament (UE) Nru 223/2014)
1. Il-Kummissjoni għandha tibbaża l-valutazzjoni tagħha tal-funzjonament effettiv tas-sistemi ta' ġestjoni u kontroll fuq ir-riżultati tal-awditi tas-sistemi kollha disponibbli, inkluż testijiet tal-kontrolli, u ta' awditi tal-operazzjonijiet.
Il-valutazzjoni għandha tkopri l-ambjent ta' kontroll intern tal-programm, l-attivitajiet ta' ġestjoni u kontroll tal-awtoritajiet maniġerjali u taċ-ċertifikazzjoni, il-monitiraġġ mill-awtorità maniġerjali u taċ-ċertifikazzjoni, u l-attivitajiet ta' kontroll tal-awtorità tal-awditjar u għandha tkun ibbażata fuq il-verifika tal-konformità mar-rekwiżiti ewlenin stabbiliti fit-Tabella 1 tal-Anness II.
Is-sodisfar ta' dawn ir-rekwiżiti ewlenin għandu jiġi vvalutat abbażi tal-kategoriji stabbiliti fit-Tabella 2 tal-Anness II.
2. It-tipi ewlenin ta' nuqqas serju fil-funzjonament effettiv tas-sistema ta' ġestjoni u kontroll għandhom ikunu l-każijiet fejn kwalunkwe wieħed mir-rekwiżiti ewlenin imsemmija fil-punti 2, 4, 5, 13, 15, 16 u 18 tat-Tabella 1 tal-Anness II, jew tnejn jew aktar mir-rekwiżiti ewlenin l-oħra fit-Tabella 1 tal-Anness II jiġu vvalutati bħala li jaqgħu taħt il-kategoriji 3 jew 4 stabbiliti fit-Tabella 2 tal-Anness II.
Artikolu 9
Kriterji biex jiġu applikati rati fissi jew korrezzjonijiet finanzjarji estrapolati u kriterji għad-determinazzjoni tal-livell ta' korrezzjoni finanzjarja
(Artikolu 55(4) tar-Regolament (UE) Nru 223/2014)
1. Għandhom jiġu applikati korrezzjonijiet finanzjarji għal programm operazzjonali kollu jew parti minnu, fejn il-Kummissjoni tidentifika nuqqas serju wieħed jew aktar fil-funzjonament tas-sistema ta' ġestjoni u kontroll.
Minkejja l-ewwel sottoparagrafu, għandhom jiġu applikati korrezzjonijiet finanzjarji estrapolati, għal programm operazzjonali kollu jew parti minnu, fejn il-Kummissjoni tidentifika irregolaritajiet sistematiċi f'kampjun rappreżentattiv ta' operazzjonijiet, li jippermettu kwantifikazzjoni aktar eżatta tar-riskju għall-baġit tal-Unjoni. F'dan il-każ, ir-riżultati tal-eżaminazzjoni tal-kampjun rappreżentattiv għandhom jiġu estrapolati għall-bqija tal-popolazzjoni minn fejn ittieħed il-kampjun għall-finijiet tad-determinazzjoni tal-korrezzjoni finanzjarja.
2. Il-livell ta' korrezzjoni b'rata fissa għandu jiġi stabbilit filwaqt li jitqiesu l-elementi li ġejjin:
(a)
l-importanza relattiva tan-nuqqas serju jew in-nuqqasijiet serji fil-kuntest tas-sistema ta' ġestjoni u kontroll kollha kemm hi;
(b)
il-frekwenza u l-firxa tan-nuqqas serju jew in-nuqqasijiet serji;
(c)
il-grad ta' riskju ta' telf għall-baġit tal-Unjoni.
3. Filwaqt li jitqiesu dawn l-elementi, il-livell ta' korrezzjoni finanzjarja għandu jiġi stabbilit kif ġej:
(a)
fejn in-nuqqas serju jew in-nuqqasijiet serji fis-sistema ta' ġestjoni u kontroll huma tant fundamentali, frekwenti jew mifruxin li jirrappreżentaw falliment totali tas-sistema, liema falliment ipoġġi f'riskju l-legalità u r-regolarità tan-nefqa kollha kkonċernata, għandha tiġi applikata rata fissa ta' 100 %;
(b)
fejn in-nuqqas serju jew in-nuqqasijiet serji fis-sistema ta' ġestjoni u kontroll huma tant frekwenti u mifruxin li jirrappreżentaw falliment estremament serju fis-sistema, liema falliment ipoġġi f'riskju l-legalità u r-regolarità ta' proporzjon għoli ħafna min-nefqa kkonċernata, għandha tiġi applikata rata fissa ta' 25 %;
(c)
fejn in-nuqqas serju jew in-nuqqasijiet serji fis-sistema ta' ġestjoni u kontroll huma dovuti għall-fatt li s-sistema mhijiex tiffunzjona b'mod sħiħ jew qiegħda tiffunzjona b'mod tant ħażin jew b'mod tant mhux frekwenti li tpoġġi f'riskju l-legalità u r-regolarità ta' proporzjon għoli mill-infiq ikkonċernat, għandha tiġi applikata rata fissa ta' 10 %;
(d)
fejn in-nuqqas serju jew in-nuqqasijiet serji fis-sistema ta' ġestjoni u kontroll huma dovuti għall-fatt li s-sistema mhijiex tiffunzjona b'mod konsistenti u b'hekk tpoġġi f'riskju l-legalità u r-regolarità ta' proporzjon sinifikanti min-nefqa kkonċernata, għandha tiġi applikata rata fissa ta' 5 %.
4. Fejn l-applikazzjoni ta' rata fissa stabbilita skont il-paragrafu 3 tkun sproporzjonata, il-livell ta' korrezzjoni għandu jitnaqqas.
5. Fejn, minħabba nuqqas tal-awtoritajiet responsabbli biex jieħdu miżuri korrettivi wara l-applikazzjoni ta' korrezzjoni finanzjarja f'sena tal-kontabbiltà, l-istess nuqqas serju jew nuqqasijiet serji huma identifikati f'sena tal-kontabbiltà sussegwenti, ir-rata ta' korrezzjoni tista', minħabba l-persistenza tan-nuqqas serju jew in-nuqqasijiet serji, tiżdied għal livell li ma jaqbiżx dak tal-kategorija ogħla li jmiss.
Artikolu 10
Dan ir-Regolament għandu jidħol fis-seħħ fil-jum ta' wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
L-Artikolu 3 għandu japplika mill-1 ta' Diċembru 2014, fir-rigward tal-informazzjoni dwar id-dejta rreġistrata u maħżuna msemmija fl-Anness I.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-13 ta' Marzu 2014.

Labels: 12
4
15
0